Lesersbrief: Meer ‘slaai-dae’ vir my kindMandy-Michelle Thackwray skryf: “Slaai dae” (Foto: Verskaf) My sestienjarige seun is baie kunstig. Dit klink soos ŉ tipiese ding wat ŉ ma van haar kind sou sê, maar ek belowe, dit is die waarheid. Hy moes ŉ selfportret skilder as deel van ŉ skoolprojek. Hierdie portret is intussen professioneel geraam en hang tans in my kantoor. Pa was só trots, dat die portret selfs ŉ goue plaatjie gekry het met die titel: ‘Slaai dae’. Nou kyk, Pa is ŉ diep en sentimentele mens, so ek wou dadelik weet wat die betekenis hiervan is. Daar word toe vir my gesê dat die skildery so kleurvol is, en dat daar soveel diepte en kontras is, net soos ŉ heerlike mengelslaai wat jy met aarbeie en eetbare blommetjies opgedollie het. Daarna het ‘slaai-dae’ vir my sin gemaak. Maar helaas, na ŉ lang navorsingsessie vir ŉ gepaste titel vir ons kind se meesterstuk, het manlief met hierdie Shakespeariaanse idioom opgekom wat verwys na ’n tydperk van sorglose onskuld, idealisme, en plesier geassosieer met die jeug. Dit het my laat besef dat my kind juis hierdie werk in ŉ tydperk van sy lewe geskep het waar hy oor niks bekommerd is nie. Hy is sorgeloos, kreatief, sien die wêreld deur sy unieke lens, het groot drome en ideale en wil net die lewe geniet. Hy doen nog dinge omdat dit vir hom lekker is, nie omdat hy moet nie, soos byvoorbeeld om sy kamer aan die kant te hou. Hy kom vinnig oor enige terugslag wat oor sy pad mag kom, en ma, pa en sy vriendekring is alles in sy lewe. Dit bring my by my wens vir hom en elkeen van ons se kinders – mag hulle altyd vashou aan hul drome en ideale. Mag die lewe hulle goedgesind wees sodat hul nie net suksesvol sal wees nie, maar ook die vermoë sal behou om altyd vriendelik te wees, om om te gee, respek te hê vir mens en natuur, en diep lief te hê. Ek wens dat alle ontnugterings positief oorkom sal kan word, en dat elke donker wolkie ŉ definitiewe silwerrand sal hê. En, al is jou eie ‘slaai-dae’ al lankal iets van die verlede, hoop ek dat jy ook kan terugdink aan goeie tye, die seëninge sal tel wat al op jou pad was en wat kom, en dat jy steeds mooi drome sal droom, want nes my kind se portret ŉ meesterstuk vir my is, is jy God se meesterstuk.